## Výberové konanie na projekt Pražské Quadriennale 2023 – slovenská expozícia v rámci hlavnej Výstavy krajín a regiónov

**|Bratislava, 14. júl 2021 | - Divadelný ústav Bratislava spolu s Ministerstvom kultúry SR vyhlasuje výzvu na predkladanie projektov do slovenskej expozície na Výstave krajín a regiónov v rámci 15. ročníka Pražského Quadriennale scénografie a divadelného priestoru, ktoré sa bude konať 8. – 18. 6. 2023 v Prahe (Pražská tržnica v Holešoviciach).**

Predložené návrhy k reprezentácii Slovenska musia zodpovedať zadaniu Umeleckej koncepcie PQ 2023 (pozri brožúra „Vyhlásenie 15. ročníka Pražského Quadriennale“, k stiahnutiu na www.pq.cz) a mali by predstaviť inovatívne projekty, umelcov a odborníkov. PQ 2023 prechádza zásadnými zmenami, z výstavného projektu sa stáva festival, ktorý je postavený na performativite a interdisciplinárnosti, kde sa diváci menia na aktívnych spoluúčastníkov. Podrobnejšie k inováciám ako aj k hlavnej téme PQ 2023 RARE – vzácne, unikátne, jedinečné – na: https://www.pq.cz/wp-content/uploads/2021/06/Open-Call-CZE.pdf

**Elektronická prihláška je zverejnená na webe Divadelného ústavu. Termín podania prihlášok do 1. kola je 15. 9. 2021.** Po tomto termíne predložené návrhy projektov nebudú do výberového konania zaradené.

V rámci 1. kola odborná porota v zložení: prof. Mgr. Jozef Ciller, scénograf, pedagóg scénografie na Vysokej škole múzických umení v Bratislave; • prof. Mgr. Peter Čanecký, kostýmový výtvarník, vedúci Katedry scénografie na VŠMU v Bratislave a predseda občianskeho združenia profesionálnych scénografov a technikov PRO SCENA - SLOVENSKÁ SCÉNOGRAFICKÁ SPOLOČNOSŤ; • Mgr. Mária Rišková, nezávislá odborníčka v oblastiach dizajn, multimédiá a kultúrne dedičstvo; • Zuzana Pacáková, MA, umelecká riaditeľka a kurátorka medzinárodného festivalu Biela noc Slovensko; • Mgr. Marek Adamov, riaditeľ kultúrnych centier Stanica Žilina – Záriečie a Nová Synagóga; • Mgr. Barbara Brathová, kunsthistorička, zástupkyňa Ministerstva kultúry Slovenskej republiky; • Mgr. art. Vladislava Fekete, ArtD., riaditeľka Divadelného ústavu, posúdi:

* vystihnutie zadanej témy PQ 2023 podľa výzvy hlavného usporiadateľa,
* výtvarné riešenie,
* technický náčrt predkladaného projektu.

**Vybrané projektové tímy budú do 30. 9. 2021 elektronicky oboznámené o postupe do 2. kola, v ktorom dostanú skicovné vo výške 250 €.**

V 2. kole dodajú do 15. 11. 2021 nasledovné podklady:

* Podrobnú kurátorskú koncepciu vrátane hlavnej témy, inštalačného poňatia a kontextových aspektov expozície a tvorivého tímu.
* Vysvetľujúci text, ako navrhovaná koncepcia podporuje celkovú umeleckú koncepciu PQ 2023.
* Základný návrh idey vizuálneho riešenia expozície (vizuálne riešenie a textový komentár) – predpokladaná veľkosť expozície je 20 m2 (bude spresnená).
* Predpokladaný položkovitý rozpočet expozície. Predpokladaný finančný príspevok MK SR pre expozíciu na Výstave krajín a regiónov je 33 000 €. Rozpočet musí obsahovať všetky predpokladané náklady (autorské honoráre, výrobu, realizáciu, transport, a i.).
* Životopis kurátora/-ov alebo autora/-ov s prehľadom doterajšej činnosti.

---

**V prípade ďalších doplňujúcich otázok je vám k dispozícii:**

Ing. Jana Dugasová

PR Divadelného ústavu

Divadelný ústav, Jakubovo nám. 12, 813 57 Bratislava

Tel. +421 2 2048 7106

Mobil: +421 918 838 761

E-mail: [jana.dugasova@theatre.sk](mailto:jana.dugasova@theatre.sk)